**O‘zbekiston Respublikasi Suv xo‘jaligi vaziri Sh.Xamraуevning Oliy Majlis Qonunchilik palatasi majlisida “Gidrotexnika inshootlarining xavfsizligi to‘g‘risida”gi Qonun loyihasi yuzasidan ma’ruzasi**

2023-yil 24-yanvar

**Assalomu alaykum, hurmatli deputatlar va majlis ishtirokchilari!**

Hurmatli deputatlar hammamizga ma’lumki bugungi kunda yer yuzida iqlimning keskin o‘zgarishi, suv va boshqa tabiiy resurslar kamayishi bilan bog‘liq muammolar vujudga kelayotgani kuzatilmoqda. Bu esa O‘zbekiston sharoitida sug‘orma dehqonchilik qilishda suv resurslaridan oqilona foydalanishni, suv resurslarini boshqarishda mavjud murakkab irrigatsiya tizimlaridan foydalanish, inshootlarning xavfsiz va ishonchli ishlashini ta’minlashimizni taqozo etmoqda.

Prezidentimiz Shavkat Miromonovich Mirziyoуevning tashabbusi bilan so‘nggi yillarda respublikamizda suv xo‘jaligi sohasida davlat boshqaruvi tizimi va uning samaradorligini oshirish, suv xo‘jaligini modernizatsiya qilish va rivojlantirish, suv xo‘jaligi ob’ektlari xavfsizligini ta’minlash borasida izchil iqtisodiy islohotlar amalga oshirilmoqda.

Mavjud suv resurslaridan oqilona foydalanishni, suv resurslarini boshqarishda murakkab irrigatsiya tizimlaridan foydalanish, inshootlarning xavfsiz va ishonchli ishlashini ta’minlashda qonuniy tamoyillar asosida boshqarish talab etadi.

Amaldagi O‘zbekiston Respublikasining “Gidrotexnika inshootlarining xavfsizligi to‘g‘risida”gi Qonuni 1999-yilda qabul qilingan bo‘lib, qabul qilinganiga 20 yildan ortiq davr o‘tib suv xo‘jaligida oxirgi yillarda amalga oshirilgan iqtisodiy islohotlar, tizimdagi o‘zgarishlar natijasida mazkur Qonunni qayta ko‘rib chiqish kerakligini ko‘rsatmoqda.

O‘zbekiston Respublikasi Prezidentining 2021-yil 6-apreldagi PF-6200-sonli Farmoni bilan «Gidrotexnika inshootlarining xavfsizligi to‘g‘risida»gi yangi tahrirdagi O‘zbekiston Respublikasi qonuni loyihasini zamonaviy talablar va yondashuvlar asosida ishlab chiqish belgilangan.

Bunda Qonun loyihasini ishlab chiqish bo‘yicha «Yo‘l xaritasi» va ishchi guruh tarkibi tasdiqlandi.

Mazkur ishchi guruh tomonidan suv xo‘jaligi ob’ektlarini loyihalashtirish, qurish va ulardan foydalanish bo‘yicha amalga oshirilayotgan ishlar hamda mavjud gidrotexnika inshootlarini texnik holati o‘rganilib, xato va kamchiliklar tahlil qilindi.

Suv xo‘jaligi tizimida jami 73 ta suv omboriva sel-suv ombori, 1688 ta nasos stansiyasi, 49 ta GES va boshqa suv xo‘jaligi ob’ektlar mavjud. Suv xo‘jaligi ob’ektlarining aksariyat qismidan 40 yildan ortiq foydalanilmoqda. Bu esa ularni o‘z vaqtida ta’mirlash-tiklash va rekonstruksiya qilish hamda zamonaviy asbob-uskunalar bilan jihozlash ishlarini amalga oshirish, texnik soz holatda saqlash hamda ularning xavfsiz va ishonchli ishlashini ta’minlashni talab qilmoqda.

Amaldagi Qonunda gidrotexnika inshootlarining loyihalash va qurishda ularning xavfsizligini ta’minlash yuzasidan loyihachi, buyurtmachi va pudrat tashkilotlarning majburiyatlari belgilanmagan.

Shuningdek, gidrotexnika inshootlaridan foydalanish davrida sodir bo‘lgan avariya natijasida yetkazilgan zararni qoplash, gidrotexnika inshootlarining xavfsizligini ta’minlash sohasida xalqaro hamkorlik, gidrotexnika inshootlarining xavfsizligi qoidalarining buzilishi bo‘yicha javobgarlik kabi masalalar nazarda tutilmagan. Qonunda foydalanuvchi tashkilotlarning gidrotexnika inshootlarida nazorat-kuzatuv tizimini takomillashtirish, zamonoviy axborot-kommunikatsiya texnologiyalarini qo‘llash, muhofaza zonalari va sohil bo‘yi mintaqalarini belgilash, inshootlarning xavfsizligini ta’minlash bilan bog‘liq boshqa majburiyatlari belgilanmagan.

Yuqoridagilardan kelib chiqib, milliy qonunchilik hamda xorijiy davlatlar, jumladan, Yaponiya, AQSh, Germaniya, Rossiya Federatsiyasi, Moldova, Ozarbayjon, Tojikiston   
va boshqa davlatlarning sohaga oid qonunchiligi o‘rganildi. Rossiya, Turkiya va Avstriya davlatlarining ekspertlari tomonidan Qonun loyihasi ko‘rib chiqildi, berilgan takliflarga asosan “Gidrotexnika inshootlarining xavfsizligi to‘g‘risida”gi O‘zbekiston Respublikasi Qonuni yangi tahrirda qayta ishlab chiqildi.

Qonun loyihasiga 167 ta yangi bandni o‘z ichiga oluvgan 21 ta yangi modda kiritildi. Shu bilan birga, gidrotexnika inshootlarini qurishda ularning xavfsizligini ta’minlash borasida (16-modda), xususan:

gidrotexnika inshootlarini qurish va rekonstruksiya qilish loyihalari doirasida, birinchi navbatda, ularning xavfsiz va ishonchli ishlashini ta’minlash;

loyihalarni amalga oshirish uchun ajratilgan mablag‘lardan maqsadli va samarali foydalanishi;

qurilish bo‘yicha mualliflik va geotexnik nazoratni tashkil etishi va ta’minlash;

I va II sinfga mansub gidrotexnika inshootlari loyihalarini tayyorlash hamda ekspertizadan o‘tkazishda soha bo‘yicha loyiha, ilmiy-ta’lim, shuningdek, nufuzli xalqaro tashkilotlar va xorijiy kompaniyalarning yuqori malakali mutaxassislarini belgilangan tartibda ekspert sifatida jalb qilishi;

gidrotexnika inshootlari qurilishi bo‘yicha tender (tanlov) savdolarida ishtirok etish uchun suv xo‘jaligi ob’ektlarini qurish sohasida amaliy ish tajribasiga, qurilish uskunalari, laboratoriyalari, mashina va mexanizmlari hamda maxsus malakali, tajribali quruvchi-mutaxassislarga ega tashkilotlarni jalb etish buyurtmachi tashkilotning majburiyatlari etib belgilanmoqda.

Shuningdek, gidrotexnika inshootlarining xavfsizligini ta’minlash sohasida:

ilmiy-tadqiqot ishlarini rivojlantirish hamda ilmiy faoliyatga oid davlat dasturlari doirasida bajarilgan amaliy va innovatsion loyihalar natijalarini ishlab chiqarish amaliyoti bilan integratsiya qilish;

gidrotexnika inshootlarining xavfsizligini ta’minlash bo‘yicha kadrlarni tayyorlash, qayta tayyorlash va ularning malakasini oshirish davlat siyosatining asosiy yo‘nalishlari etib (6-modda) belgilanmoqda.

Gidrotexnika inshootlarining xavfsizligini ta’minlash yuzasidan foydalanuvchi tashkilotlarning vakolatlari va majburiyatlari oshirilib (15-modda), 6 ta yangi band kiritildi, xususan:

gidrotexnika inshootlarining suvni muhofaza qilish va sohil bo‘yi mintaqalari belgilanishini ta’minlashi, ularni zamonaviy asbob-uskuna, nazorat-o‘lchov va kuzatuv qurilmalari bilan jihozlanishi hamda raqamli texnologiyalarni joriy qilishi, nazorat-o‘lchov va kuzatuv qurilmalarini ishchi holatda saqlash va takomillashtirish hamda ulardan maqsadli foydalanilishini, shuningdek, seysmik xavfsizlikni ta’minlanishini texnik jihatdan tartibga solish qoidalariga qat’i rioya etishi belgilanmoqda.

Qonun loyihasiga undan samarali foydalanish maqsadida 5 ta yangi tushuncha kiritildi.

Amaldagi Qonunning 59 ta bandiga o‘zgartirish va qo‘shimchalar kiritildi, 6 ta bandi chiqarib tashlandi. Qonun loyihasi tubdan qayta ishlanib, jami 7 ta bob, 235 ta band va 35 ta moddadan iborat bo‘lmoqda (amaldagi Qonun 69 ta banddan iborat 14 ta moddadan tashkil topgan).

Mazkur Qonun qabul qilinishi natijasida:

gidrotexnika inshootlarining xavfsizligini ta’minlash yuzasidan buyurtmachi, loyiha, pudrat va foydalanuvchi tashkilotlarning mas’uliyati oshiriladi;

gidrotexnika inshootlari zarur nazorat-kuzatuv asbob-uskunalari, shuningdek, favqulodda vaziyatlar haqida aholiga zudlik bilan xabar berish tizimi bilan jihozlanishi belgilab qo‘yiladi;

maxsus davlat nazorati organining vakolati oshiriladi;

inshootlarni loyihalashtirish, qurish, rekonstruksiya qilish, ta’mirlash-tiklash, konservatsiya qilish va tugatish ishlarida xavfsizlik bo‘yicha nazorat kuchaytiriladi va tizimli ishlar tashkil qilinadi;

I va II sinfga mansub gidrotexnika inshootlari loyihalarini tayyorlash hamda ekspertizadan o‘tkazishda soha bo‘yicha loyiha, ilmiy-ta’lim, shuningdek, nufuzli xalqaro tashkilotlar va xorijiy kompaniyalarning yuqori malakali mutaxassislarini ekspert sifatida jalb etiladi;

gidrotexnika inshootlaridagi loyiha-qidiruv ishlarini ilmiy-texnik jihatdan kuzatishda ilmiy tashkilotlar ishtirokini ta’minladi;

gidrotexnika inshootlarining xavfsiz va ishonchli ishlashi hamda aholi va iqtisodiyot tarmoqlarining xavfsizligi ta’minlanishiga erishiladi.

Hurmatli deputatlar “Gidrotexnika inshootlarining xavfsizligi to‘g‘risida”gi Qonun loyihasini birinchi o‘qishda konseptual jihatdan ma’qullab berishingizni so‘raymiz.

E’tiboringiz uchun rahmat!

Ma’ruzaning videoformati bilan quyidagi havola orqali tanishish mumkin: <https://t.me/TGminwater/7319>